
VARAUTUMISEN VÄYLÄ
Varautumisen Väylä – Vapaan sivistystyön varautumisen, kriisinkestävyyden ja yhteisöllisen toimintakyvyn opetussuunnitelman malli 
ePerusteiden rakennetta mukaileva paikallisen opetussuunnitelman malli
Vapaa sivistystyö
	Asiakirjan asema  Tämä on Varautumisen Väylä -hankkeen opetussuunnitelmamalli, ei Opetushallituksen antama valtakunnallinen opetussuunnitelman peruste. Oppilaitos hyväksyy ja julkaisee oman paikallisen suunnitelmansa sekä täydentää järjestäjäkohtaiset tiedot.



Suositeltu peruslaajuus 6 op
Kokonaisuus voidaan toteuttaa yhtenäisenä koulutuksena tai oppilaitoskohtaisen tarpeen mukaisina, muunneltavina aihekokonaisuuksina


1. Koulutuksen perustiedot
	Tieto
	Paikallinen kuvaus

	Koulutuksen nimi
	 Varautumisen Väylä - Vapaan sivistystyön varautumisen, kriisinkestävyyden ja yhteisöllisen toimintakyvyn opinnot.

	Koulutustyyppi
	Vapaatavoitteinen vapaan sivistystyön koulutus

	Suositeltu laajuus
	6 op; paikallisesti muunneltavissa 4–7 op

	Koulutuksen järjestäjä
	[Oppilaitoksen ylläpitäjä ja oppilaitos]

	Opetuskieli
	Suomi, ruotsi, selkokieli tai muu tukikieli

	Kohderyhmä
	Aikuiset, nuoret ja seniorit vapaan sivistystyön oppilaitoksissa. Sovellettavissa vapaan sivistystyön suomenkielen- ja kultturin opiskelijoille. 

	Edeltävä osaaminen
	Ei edellytä aiempaa osaamista.

	Arviointiasteikko
	Hyväksytty / hylätty



2. Koulutuksen tehtävä ja arvoperusta
Koulutus vahvistaa opiskelijan valmiuksia toimia turvallisesti arjen häiriötilanteissa, vakavissa kriiseissä ja poikkeusoloissa sekä edistää yksilöiden, yhteisöjen ja yhteiskunnan kriisinkestävyyttä eli resilienssiä. Resilienssi ymmärretään kykynä ennakoida ja kohdata muutoksia ja häiriöitä, ylläpitää toimintakykyä, palautua sekä oppia ja uudistua muuttuvissa olosuhteissa.

Lähtökohtana on kokonaisturvallisuuden yhteistoimintamalli: yksilöt, yhteisöt, viranomaiset, elinkeinoelämä ja järjestöt rakentavat yhteiskunnan turvallisuutta ja kriisinkestävyyttä yhdessä. Koulutus vahvistaa opiskelijan omaa toimijuutta ja hyvinvointia sekä kykyä toimia osana yhteisöä, antaa ja vastaanottaa apua ja osallistua yhteisen turvallisuuden rakentamiseen.

Koulutuksessa turvallisuus, hyvinvointi, osallisuus ja luottamus nähdään toisiaan vahvistavina tekijöinä. Yhteiskunnallinen luottamus rakentuu ihmisten keskinäisestä luottamuksesta, kokemuksesta yhteisöön kuulumisesta ja mahdollisuudesta vaikuttaa sekä luottamuksesta yhteiskunnan instituutioihin. Koulutus vahvistaa valmiuksia rakentavaan vuorovaikutukseen, yhteistyöhön, tiedon kriittiseen arviointiin ja vastuulliseen osallistumiseen. Näin se tukee sosiaalista koheesiota, yhteiskunnallista luottamusta ja demokraattisen yhteiskunnan toimintakykyä myös häiriö- ja kriisitilanteissa.

Koulutus toteuttaa osaltaan vapaasta sivistystyöstä annetun lain tarkoitusta edistämällä ihmisten monipuolista kehittymistä ja hyvinvointia sekä yhteiskunnan eheyttä, tasa-arvoa ja aktiivista kansalaisuutta. Vapaan sivistystyön lähtökohtien mukaisesti koulutus tukee yksilön kasvua ja minäpystyvyyttä sekä kykyä toimia yhteisöissä ja osallistua yhteiskuntaan.

Opetus perustuu ihmisarvon kunnioittamiseen, yhdenvertaisuuteen, demokratiaan, vastuullisuuteen, luottamukseen ja rauhanomaiseen yhteistoimintaan. Turvallisuusuhkia käsitellään tosiasiallisesti mutta pedagogisesti turvallisesti. 
3. Koulutuksen yleiset osaamistavoitteet
Koulutuksen suoritettuaan opiskelija osaa: 
· selittää suomalaisen kokonaisturvallisuuden keskeiset toimijat, rakenteet ja oman roolinsa
· tehdä omatoimisesti varautumisen edellyttämiä tehtäviä ja toimia tavallisissa häiriötilanteissa
· tulkita stressi- ja kriisireaktioita sekä muistaa niiden edellyttämiä  toimintakykyä ja palautumista tukevia keinoja
· arvioida tiedon luotettavuutta, tulkita vaikuttamisyrityksiä ja käyttää virallisia viestintäkanavia
· toimia muiden kanssa yhteistyössä ja auttaa kykyjensä ja valmiuksiensa mukaisesti 
· ymmärtää varautumiseen liittyvän järjestö- ja vapaaehtoistoiminnan tehtävät ja merkityksen häiriötilanteissa
· ymmärtää fyysisen toimintakyvyn merkityksen ja osaa soveltaa oppimaansa turvallisesti käytännön varautumisharjoituksessa
4. Laajuus ja rakenne
Yksi opintopiste vastaa keskimäärin 27 tuntia opiskelijan työtä. Työ voi koostua lähi- ja verkko-opetuksesta, ohjatuista harjoituksista, itsenäisestä opiskelusta, ennakkotehtävistä ja osaamisen osoittamisesta.
	Nro
	Opintojakso
	Laajuus
	Työmäärä

	1
	Kriisinkestävyys ja kokonaisturvallisuus
	1 op
	27 h

	2
	Arjen varautuminen
	1 op
	27 h

	3
	Psyykkinen kriisinkestävyys
	1 op
	27 h

	4
	Digitaalinen turvallisuus
	1 op
	27 h

	5
	Yhteisöllisyys, vapaaehtoistoiminta ja yhteiskunnallinen vastuu
	1 op
	27 h

	6
	Fyysinen toimintakyky ja käytännön varautumisharjoitus
	1 op
	27 h

	
	Yhteensä
	6 op
	162 h



	Paikallinen jousto  Oppilaitos voi toteuttaa opintojaksot erillisinä tai jopa yksittäisinä opetus aiheina. Jos laajuutta muutetaan, myös osaamistavoitteiden vaativuutta tulee korottaa Bloomin taksonomian luokittelua käyttäen, sekä arvioida opiskelijan työmäärää osaamisen kehittymistä vastaavasti. 





5. Opintojaksot
5.1 Kriisinkestävyys ja kokonaisturvallisuus
Suositeltu laajuus: 1 op / 27 tuntia
Osaamistavoitteet,  koulutuksen suoritettuaan opiskelija osaa:
· selittää varautumisen, häiriötilanteen, kriisin, poikkeusolojen ja henkisen kriisinkestävyyden peruskäsitteet
· määritellä yhteiskunnan kokonaisturvallisuuden periaatteen ja elintärkeät toiminnot
· nimetä valtakunnallisen, alueellisen ja paikallisen turvallisuusrakenteen keskeiset toimijat
· tulkita Suomessa asuvan keskeiset oikeudet ja velvollisuudet normaali- ja poikkeusoloissa
· selittää, miten riskejä seurataan ja miten viranomaiset varoittavat väestöä
Yhteys perus- ja toisen asteen oppiaineisiin
Perusopetuksessa aihe liittyy erityisesti yhteiskuntaoppiin, historiaan, maantietoon ja terveystietoon sekä laaja-alaiseen osaamiseen L3 (itsestä huolehtiminen ja arjen taidot) ja L7 (osallistuminen, vaikuttaminen ja kestävän tulevaisuuden rakentaminen). Lukiossa luontevia yhteyksiä ovat yhteiskuntaoppi, historia, maantiede ja terveystieto. Ammatillisessa koulutuksessa yhteys on erityisesti yhteiskunta- ja työelämäosaamisen yhteiseen tutkinnon osaan.
Keskeiset sisällöt
· Suomeen kohdistuvat keskeiset uhkat ja niiden vaikutus arkeen ja huoltovarmuuteen ml. sotatilanne. Opetus etenee kuitenkin turvallisuuden rakenteista ja toimintakyvystä käsin 
· kokonaisturvallisuus ja YTS:n elintärkeiden toimintojen timantti
· valtionjohto, ministeriöt, aluehallinto, kunnat, hyvinvointialueet ja turvallisuusviranomaiset
· järjestöjen rooli: esimerkiksi MPK, SPR, Martat ja Vapepa
· kansalaisvelvollisuudet ja kaikkia Suomessa asuvia koskeva hätä- ja poikkeustilanteiden lainsäädäntö
· riskien arviointi, valvonta, varoitusjärjestelmät sekä EU-, Nato- ja muu kansainvälinen yhteistyö
Toteutus
Suositus: 12–17 tuntia ohjattua opiskelua ja harjoituksia sekä 10–15 tuntia ennakko- ja jälkitehtäviä. Työtapoina luento, tapausanalyysi, YTS-timanttiharjoitus, paikallisen toimijakartan laatiminen ja asiantuntijavierailu. 
Opiskelija laatii yksin tai ryhmässä tilannekuvan tai toimijakartan ja perustelee suullisesti tai kirjallisesti oman roolinsa annetussa häiriötilanteessa.
Osaamisen arviointikriteerit
· Opiskelija osaa osoittaa perehtyneisyytensä kriisinkestävyyden ja kokonaisturvallisuuden perustaan (Tiedollinen osaaminen) 
· Opiskelija osaa kuvata vähintään kaksi omaa, vastuullista toimintatapaansa (Reflektio osaaminen) 
· Opiskelija osaa käyttää virallisia tietolähteitä (Taidollinen osaaminen). 
Suositeltu toteutusrakenne
	Nro
	Teema
	Ohjattu
	Huomioita

	1.1
	Miksi ja mihin Suomi varautuu
	1–2 h
	Huoltovarmuuskeskuksen (HVK) skenaario; keskustelu vaikutuksista, Taistelukenttä / vast opetus videot

	1.2
	Kokonaisturvallisuus kuuluu kaikille
	2–3 h
	Yhteiskunnan Turvallisuustrategian (YTS) ja eOppivan verkkokurssi

	1.3
	Suomessa olevan oikeudet ja velvollisuudet
	1–2 h
	Luento, tapaus- ja ryhmätyö

	1.4
	Turvallisuusrakenteet eri tasoilla
	2–4 h
	Koulu hätämajoitus- ja väistötilana tai ikäihmisten tukeminen

	1.5
	Järjestöt turvallisuuden tukena
	2 h
	Yhteistyötä ja asiantuntijoita paikallisten järjestöjen kanssa

	1.6
	Riskien seuranta ja viranomaisten valvonta- ja tiedotustehtävät
	2 h
	Viralliset havainnot, varoitukset ja kanavat





5.2 Arjen varautuminen
Suositeltu laajuus: 1 op / 27 tuntia
Osaamistavoitteet,  koulutuksen suoritettuaan opiskelija osaa: 
· listata ja koota oman taloutensa tarpeisiin soveltuvan 72 tunnin kotivaran
· toimia sähkö-, vesi-, lämpö- ja tietoliikennehäiriössä
· antaa hätäensiapua omien valmiuksiensa mukaisesti ja hälyttää apua
· käyttää alkusammutusvälineitä ohjatusti ja turvallisesti
· etsiä luotettavaa tietoa ja suojata keskeiset digitaaliset palvelunsa

Teoria- ja käytännön harjoitusten avulla opiskelijan tulisi osata soveltaa uutta tietoa ja osaamista. 
Yhteys perus- ja toisen asteen oppiaineisiin
Perusopetuksessa aihe liittyy erityisesti ympäristöoppiin, terveystietoon, kotitalouteen ja liikuntaan sekä laaja-alaiseen osaamiseen L3 ja L5 (tieto- ja viestintäteknologinen osaaminen). Lukiossa yhteyksiä ovat terveystieto, liikunta, maantiede ja yhteiskuntaoppi. Ammatillisessa koulutuksessa aihe tukee työkyvyn ja hyvinvoinnin ylläpitämistä, yhteiskunta- ja työelämäosaamista sekä työturvallisuutta.
Keskeiset sisällöt
· 72 tunnin varautumissuositus, ruoka, vesi, lääkkeet, hygienia ja erityistarpeet
· sähkö-, vesi-, lämpö-, maksu- ja tietoliikennehäiriöt
· hätäilmoitus, hätäensiapu ja toiminta onnettomuuspaikalla
· alkusammutus ja poistumisturvallisuus
· tietoturvan perusteet, varmuuskopiot ja vahva tunnistautuminen
· toimintakyvyn ylläpito ulkona: pukeutuminen, liikkuminen ja ruoanvalmistus tilapäisvälinein
Toteutus
Suositus: 14–18 tuntia ohjattuja käytännön harjoituksia ja 9–13 tuntia itsenäistä työskentelyä. Toteutukseen sisältyvät kotivaraharjoitus, hätäensiapu ja alkusammutus. Harjoitukset järjestetään koulutettujen ohjaajien ja tarvittaessa pelastusalan toimijoiden kanssa.
Osaamisen osoittaminen
Opiskelija kokoaa henkilökohtaisen varautumissuunnitelman, suorittaa turvallisesti sovitut ensiapu- ja alkusammutusrastit sekä toimii ryhmän jäsenenä.
Osaamisen arviointikriteerit
· Opiskelija osoittaa perehtyneisyytensä arjen turvallisuuden tietoperustaan (Tiedollinen osaaminen)
· Opiskelija osaa soveltaa arjen varautumisessa oppimiaan tietoja ja taitoja käytännössä (Taidollinen osaaminen).
5.3 Psyykkinen kriisinkestävyys
Suositeltu laajuus: 1 op / 27 tuntia
Osaamistavoitteet, koulutuksen suoritettuaan opiskelija osaa:
· tulkita tavallisia stressi- ja kriisireaktioita itsessään ja muissa
· käyttää arjessa keinoja kuormituksen säätelyyn ja palautumiseen
· ylläpitää toimintakykyä epävarmassa tilanteessa
· tulkita kuormittuneen ihmisen tunnusmerkit ja ohjata tarvittaessa avun piiriin
· selittää omat rajansa auttajana
Yhteys perus- ja toisen asteen oppiaineisiin
Perusopetuksessa aihe liittyy ensisijaisesti terveystietoon ja liikuntaan sekä ympäristöopin hyvinvointi- ja turvallisuussisältöihin ja laaja-alaiseen osaamiseen L3 ja L6 (työelämätaidot ja yrittäjyys). Lukiossa vahvimmat yhteydet ovat psykologiaan, terveystietoon, liikuntaan ja opinto-ohjaukseen. Ammatillisessa koulutuksessa aihe tukee työkyvyn ja hyvinvoinnin ylläpitämistä sekä vuorovaikutus- ja työelämätaitoja.
Keskeiset sisällöt
· stressin fysiologiset, psyykkiset ja sosiaaliset vaikutukset
· kriisin vaiheet ja yksilölliset reaktiot ilman diagnosointia
· uni, ravinto, liike, hengitys, päivärytmi ja yhteys muihin palautumisen tukena
· psykologinen ensiapu: rauhoita, kuuntele, auta käytännössä, yhdistä tukeen
· toivo, merkityksellisyys, myötätunto ja yhteisöllinen tuki
· avun hakeminen, palvelut ja akuutin vaaran tunnistaminen
Toteutus
Kokemuksellinen mutta turvallinen toteutus: lyhyet tieto-osuudet,  itsereflektiot, kuormituksen säätelyn harjoitukset, kuvitteelliset tapaustilanteet ja palvelupolun selvittäminen. Sisältö voidaan toteuttaa MIELI ry:n kriisi- ja mielenterveystaitoja käsitteleviä malleja hyödyntäen. Opetus ei ole terapiaa.
Osaamisen osoittaminen
Opiskelija laatii oman toimintakyky- ja palautumissuunnitelman ja osoittaa tapausharjoituksessa, miten kohtaa kuormittuneen ihmisen ja ohjaa hänet tarkoituksenmukaiseen tukeen.
Osaamisen arviointikriteerit
· Opiskelija osaa käyttää arjessa oppimiaan menetelmiä oman kuormituksen säätelyyn ja palautumiseen. 
· Opiskelija osaa havainnoida ja kuvata omia rajojaan auttajana. 
· Opiskelija osaa toimia tarkoituksenmukaisesti kohdatessaan kuormittuneen ihmisen. 

5.4 Digitaalinen turvallisuus
Suositeltu laajuus: 1 op / 27 tuntia
Osaamistavoitteet, koulutuksen suoritettuaan opiskelija osaa:
· kertoa digitaalisen toimintavarmuuden ja digitaalisen turvallisuuden merkityksen omassa arjessaan
· käyttää salasanoja, salasananhallintaa ja tunnistautumista tarkoituksenmukaisesti
· tunnistaa verkkohuijauksia ja tietojenkalasteluyrityksiä
· toimia digitaalisten palveluiden häiriötilanteissa
· huolehtia laitteiden, kotiverkon, päivitysten ja varmuuskopioiden perussuojauksesta
· arvioida verkossa kohtaamansa tiedon luotettavuutta ja tunnistaa vaikuttamiseen liittyviä riskitekijöitä
· arvioida tiedon luotettavuutta ja tunnistaa eri tiedonlähteiden ominaispiirteitä 
· tunnistaa disinformaation, vaikuttamisyritykset ja tekoälyllä tuotetun sisällön 
· toimia vastuullisesti sosiaalisessa mediassa
· laatia saavutettavan ja toimintaohjeen kriisiviestin


Yhteys perus- ja toisen asteen oppiaineisiin
Perusopetuksessa aihe liittyy erityisesti äidinkieleen ja kirjallisuuteen, yhteiskuntaoppiin ja historiaan sekä laaja-alaiseen osaamiseen L4 (monilukutaito) ja L5. Lukiossa yhteydet ovat äidinkieleen ja kirjallisuuteen, yhteiskuntaoppiin, psykologiaan, historiaan ja filosofiaan sekä laaja-alaiseen monitieteiseen ja yhteiskunnalliseen osaamiseen. Ammatillisessa koulutuksessa aihe liittyy viestintä- ja vuorovaikutusosaamiseen sekä yhteiskunta- ja työelämäosaamiseen.
Keskeiset sisällöt
Digitaalinen turvallisuus ja toimintavarmuus: arjen digipalvelut, tunnistautuminen, maksaminen, tietoturvan perusteet sekä häiriötilanteisiin varautuminen.
Tilien, laitteiden ja tietojen suojaaminen: salasanat, monivaiheinen tunnistautuminen, päivitykset, kotiverkon turvallisuus, varmuuskopiointi sekä omaan ja yhteisön tietoturvaan liittyvät käytännöt.
Huijausten ja tietoturvapoikkeamien tunnistaminen: tietojenkalastelu, verkkohuijaukset, tilikaappaukset, tietomurrot sekä toiminta poikkeustilanteissa.
Luotettava tieto ja informaatiovaikuttaminen: lähdekritiikki, mis-, dis- ja malinformaatio, psykologiset vaikuttamiskeinot, algoritmit, tekoälyllä tuotetut sisällöt sekä niiden tunnistamisen mahdollisuudet ja rajat.
Vastuullinen ja turvallinen viestintä: kriisiviestinnän periaatteet, viranomaiskanavat, saavutettavuus, selkeä viestintä sekä toiminta digitaalisissa ympäristöissä.
Toteutus
Kurssilla harjoitellaan omien tilien, laitteiden ja tietojen suojaamista, verkkohuijausten ja tietojenkalastelun tunnistamista esimerkkien avulla sekä harjoitellaan toimimaan digitaalisten palveluiden häiriötilanteissa häiriötilannetta simuloiden. Lisäksi tehdään harjoitusten avulla tiedon luotettavuuden arviointia. Koulutus sisältää käytännön esimerkkejä, harjoituksia ja keskusteluja.
Osaamisen osoittaminen
Osaaminen osoitetaan osallistumalla koulutuksen harjoituksiin, keskusteluihin ja oppimistehtäviin. Osaamisen näytössä opiskelija tunnistaa huijauksia, tietojenkalastelua ja vaikuttamisyrityksiä, arvioi tiedon luotettavuutta, kuvaa toimintatapojaan digitaalisten häiriötilanteiden varalle, osoittaa tuntevansa tilien, laitteiden ja tietojen suojaamisen peruskeinot sekä laatii saavutettavan kriisiviestin, joka sisältää selkeät toimintaohjeet.

Osaamisen arviointikriteerit
· Opiskelija osaa toimia tarkoituksenmukaisesti digitaalisissa toimintaympäristöissä
· Opiskelija osaa toimia vastuullisesti digitaalisissa häiriötilanteissa
· Opiskelija osoittaa perehtyneisyytensä kriisiviestinnän periaatteisiin



5.5 Yhteisöllisyys, vapaaehtoistoiminta ja yhteiskunnallinen vastuu
Suositeltu laajuus: 1 op / 27 tuntia
Osaamistavoitteet, koulutuksen suoritettuaan opiskelija osaa:
· selittää yhteisöllisyyden, osallisuuden ja luottamuksen merkityksen yhteiskunnan kriisinkestävyydelle
· määritellä lähiyhteisön voimavaroja ja mahdollisuuksia vahvistaa yhteistä turvallisuutta
· nimetä varautumiseen, turvallisuuteen ja auttamiseen liittyviä järjestöjä sekä niiden toimintamuotoja
· nimetä mahdollisuuksia osallistua varautumiseen liittyvään vapaaehtoistoimintaan
· määritellä vapaaehtoisten, järjestöjen ja keskeisten viranomaisten tehtäviä sekä niiden yhteistyön periaatteita
· kertoa vapaaehtoisen auttamisen vastuut, oikeudet ja toiminnan rajat
Yhteys perus- ja toisen asteen oppiaineisiin
Perusopetuksessa aihe liittyy erityisesti yhteiskuntaoppiin, terveystietoon ja maantietoon sekä uskontoon tai elämänkatsomustietoon. Laaja-alaisessa osaamisessa yhteydet painottuvat itsestä huolehtimiseen ja arjen taitoihin (L3), työelämätaitoihin ja yrittäjyyteen (L6) sekä osallistumiseen, vaikuttamiseen ja kestävän tulevaisuuden rakentamiseen (L7). Lukiossa yhteydet ovat yhteiskuntaoppiin, terveystietoon, maantieteeseen, filosofiaan sekä uskontoon tai elämänkatsomustietoon. Ammatillisessa koulutuksessa aihe liittyy yhteiskunta- ja työelämäosaamiseen sekä yhteistyö- ja vuorovaikutustaitoihin.
Keskeiset sisällöt
· yhteisöllisyys, osallisuus, luottamus ja keskinäinen tuki
· naapuriapu, lähiyhteisön voimavarat ja haavoittuvassa asemassa olevien huomioiminen
· järjestötoiminnan perusteet ja erilaiset osallistumisen muodot
· varautumiseen liittyvä vapaaehtoistoiminta: ensiapu-, pelastus-, huolto-, etsintä-, ystävä-, viestintä- ja valmiustoiminta sekä vapaaehtoinen maanpuolustuskoulutus
· paikalliset, alueelliset ja valtakunnalliset järjestöt ja vapaaehtoistoiminnan verkostot
· kunnan, hyvinvointialueen, pelastustoimen, poliisin, sosiaali- ja terveydenhuollon sekä muiden keskeisten viranomaisten tehtävät häiriötilanteissa
· vapaaehtoisten, järjestöjen ja viranomaisten välinen yhteistyö
· tehtävään perehdytys, johtosuhteet, turvallisuus, salassapito ja tietosuoja
· auttajan vastuu, oman osaamisen rajat, ihmisarvo ja yhdenvertaisuus
· demokratia, oikeusvaltio ja yhteiskunnallinen vastuu
Toteutus
Opetus perustuu järjestö- ja vapaaehtoistoimintaan tutustumiseen, asiantuntijavierailuihin, vierailukäynteihin sekä yhteisöllisiin harjoituksiin. Opiskelijat kartoittavat paikallisia varautumisen toimijoita ja suunnittelevat, miten lähiyhteisöä voidaan tukea kuvitteellisessa häiriötilanteessa. Toteutukseen voidaan liittää osallistuminen järjestön toimintaan, vapaaehtoistehtävään tai paikalliseen harjoitukseen. Opiskelu ei edellytä liittymistä järjestöön.
Osaamisen osoittaminen
Opiskelija laatii yksin tai ryhmässä kuvauksen paikallisesta varautumisen ja vapaaehtoistoiminnan verkostosta. Kuvauksessa esitellään järjestöjen, vapaaehtoisten ja keskeisten viranomaisten tehtäviä, niiden yhteistyötä sekä opiskelijalle mahdollisia tapoja osallistua yhteisen turvallisuuden vahvistamiseen.
Osaamisen arviointikriteerit
· Opiskelija osoittaa perehtyneisyytensä yhteisöllisyyden, vapaaehtoistoiminnan ja yhteiskunnallisen vastuun tietoperustaan. 
· Opiskelija osaa havainnoida ja kuvata oman osaamisensa rajat vapaaehtoisena toimijana. 
· Opiskelia osaa kuvata omia mahdollisuuksiaan osallistua yhteisön turvallisuuden vahvistamiseen. 

5.6 Fyysinen toimintakyky ja käytännön varautumisharjoitus
Suositeltu laajuus: 1 op / 27 tuntia
Osaamistavoitteet, koulutuksen suoritettuaan opiskelija osaa:
· fyysisen toimintakyvyn merkityksen varautumisessa, häiriötilanteissa ja auttamisessa
· kestävyyden, lihasvoiman, liikkuvuuden, tasapainon ja palautumisen merkityksen toimintakyvylle
· arvioida omaa toimintakykyään ja asettaa realistisen tavoitteen sen kehittämiselle
· valmistautua turvallisesti maasto- tai muuhun käytännön harjoitukseen
· käyttää tarkoituksenmukaisia varusteita ja huolehtia perustarpeistaan harjoituksen aikana
· toimi turvallisesti ryhmän jäsenenä ja hoitaa sovitun tehtävän
· tunnistaa oman toimintakykynsä ja osaamisensa rajat sekä pyytää tarvittaessa apua
· arvioida omaa ja ryhmän toimintakykyä harjoituksen jälkeen
Yhteys perus- ja toisen asteen oppiaineisiin
Perusopetuksessa aihe liittyy erityisesti liikuntaan, terveystietoon, maantietoon ja kotitalouteen sekä laaja-alaiseen osaamiseen L3, L6 ja L7. Lukiossa yhteydet ovat liikuntaan, terveystietoon ja maantieteeseen. Ammatillisessa koulutuksessa aihe liittyy työkyvyn ja hyvinvoinnin ylläpitämiseen, turvalliseen työskentelyyn sekä yhteistyö- ja vuorovaikutustaitoihin.
Keskeiset sisällöt
· fyysisen toimintakyvyn osa-alueet ja niiden merkitys häiriötilanteissa
· oman lähtötason ja kehittämistarpeiden arviointi
· turvallinen, yksilöllinen ja nousujohteinen harjoittelu
· kävely, liikkuminen vaihtelevassa ympäristössä ja taakkojen kantaminen
· lepo, uni, palautuminen, nesteytys ja ravinto
· säänmukainen pukeutuminen ja henkilökohtaiset varusteet
· reittisuunnittelu, suunnistautuminen ja olosuhteiden huomioiminen
· ryhmässä toimiminen, tehtävien jakaminen ja yhteisestä turvallisuudesta huolehtiminen
· ensiavun ja hätätilanteessa toimimisen perusteet
· riskien tunnistaminen ja turvallisuushavaintojen ilmoittaminen
· maasto- tai muun käytännön harjoituksen suunnittelu, toteuttaminen ja arviointi
Toteutus
Opetus muodostuu oman toimintakyvyn arvioinnista, valmistavasta harjoittelusta ja käytännön varautumisharjoituksesta. Opiskelija asettaa toimintakykynsä kehittämiselle realistisen tavoitteen ja harjoittelee turvallisesti oman lähtötasonsa mukaisesti. Moduuli päättyy maastoharjoitukseen, retkeen, vaellukseen, merelliseen harjoitukseen tai muuhun vastaavaan käytännön kokonaisuuteen. Harjoitukseen sisällytetään liikkumista, varusteista ja perustarpeista huolehtimista, ryhmätehtäviä, viestintää sekä toimintaa kuvitteellisessa häiriötilanteessa. Ennen harjoitusta tehdään turvallisuus-, saavutettavuus- ja riskisuunnittelu. Tehtävät sovitetaan osallistujien toimintakyvyn mukaan ja tarvittaessa järjestetään sovellettu suoritustapa.
Osaamisen osoittaminen
Opiskelija asettaa henkilökohtaisen toimintakyvyn kehittämistavoitteen, osallistuu valmistavaan harjoitteluun sekä maasto- tai muuhun käytännön harjoitukseen ja hoitaa siinä sovitun vastuutehtävän. Harjoituksen jälkeen opiskelija laatii lyhyen itse- ja ryhmäarvioinnin.
Osaamisen arviointikriteerit
· Opiskelija osaa osoittaa perehtyneisyytensä käytännön varautumistilanteiden tietoperustaan.
· Opiskelija osaa toimi rakentavasti, turvallisesti ja vastuullisesti ryhmässä. 
· Opiskelija osaa kuvata omaa toimintaansa, valmiuksiaan ja kehittämiskohteitaan.  
6. Oppimisympäristöt ja pedagogiset ratkaisut
· Opetus yhdistää tiedon, keskustelun, harjoittelun ja yhteisen arvioinnin.
· Lähtökohtana ovat opiskelijan arki, paikallinen toimintaympäristö ja konkreettiset tilanteet.
· Viranomaisia sekä pelastus-, puolustus- ja järjestötoimijoita hyödynnetään asiantuntijoina oppilaitoksen vastatessa pedagogisesta kokonaisuudesta.
· Verkkokursseja voidaan käyttää ennakko- tai itseopiskeluna; niiden oppimistulokset käsitellään yhdessä.
· Harjoituksissa käytetään kirjallista turvallisuussuunnitelmaa, osaavia ohjaajia, tarkoituksenmukaisia varusteita ja selkeitä keskeyttämisperusteita. Fyysistä toimintakykyä kehitetään yksilöllisesti ja saavutettavasti ennen käytännön varautumisharjoitusta.
· Opettajan osaamista tuetaan täydennyskoulutuksella ja alueellisilla maanpuolustuskursseilla.
Pedagogisesti turvallinen opetus
Uhkat, sota ja kriisit voivat aktivoida vaikeita kokemuksia. Opettaja kertoo etukäteen sisällöistä, sallii vaihtoehtoisen tavan osallistua, välttää pakotettua kokemusten jakamista ja huolehtii siitä, että opiskelija tietää, mistä saa tukea. Harjoitusten tavoitteena on vahvistaa toimijuutta, ei synnyttää pelkoa.
7. Kielellinen ja kulttuurinen saavutettavuus
Suomen kielen ja – kulttuurin opiskelijoille sekä muille kuin suomea ja ruotsia äidinkielenään puhuville  opiskeleville sisältö jaetaan soveltuviin kokonaisuuksiin. Käytetään selkokieltä, kuvia, mallisuorituksia, toistoa ja sanastotukea. Keskeiset käsitteet opetetaan ennen niiden soveltamista. Osaamisen saa osoittaa mahdollisuuksien mukaan suullisesti, kirjallisesti, kuvallisesti tai käytännön toimintana.
8. Osaamisen tunnistaminen ja tunnustaminen
Opiskelijan aiemmin hankittu osaaminen selvitetään ennen koulutusta tai sen alussa. Osaaminen voidaan tunnustaa luotettavan todistuksen, näytön, haastattelun tai käytännön suorituksen perusteella, jos se vastaa opintojakson osaamistavoitteita ja hyväksytyn suorituksen kriteerejä. Pelkkä osallistuminen ei korvaa osaamisen osoittamista.
9. Arviointi
Arviointi on osaamisperusteista, jatkuvaa ja kannustavaa. Se kohdistuu tässä suunnitelmassa kuvattuun osaamiseen, ei opiskelijan mielipiteisiin, vakaumukseen, persoonallisuuteen tai fyysiseen suorituskykyyn sellaisenaan.
	Kohta
	Periaate

	Arviointiasteikko
	Hyväksytty / hylätty

	Hyväksytty
	Opiskelija osoittaa opintojakson kriteerien mukaisen vähimmäisosaamisen turvallisesti ja vastuullisesti.

	Hylätty
	Osaaminen ei vielä vastaa kriteerejä tai turvallinen toiminta ei toteudu. Opiskelijalle annetaan palaute ja mahdollisuus täydentää.

	Menetelmät
	Käytännön näyttö, tuotos, tapausanalyysi, keskustelu, suullinen tai kirjallinen tehtävä, itse- ja vertaisarviointi.

	Dokumentointi
	Oppilaitos kirjaa opintojaksot, laajuudet, arvioinnit ja mahdolliset tunnustamiset omien käytäntöjensä mukaisesti.



10. KOSKI- ja ePerusteet-huomiot
Jos oppilaitoksen ylläpitäjä tarjoaa vapaatavoitteisen koulutuksen suoritustietojen tallentamista KOSKI-tietovarantoon, koulutuksen tulee olla kuvattu osaamisperusteisesti ePerusteissä, laajuus määritelty opintopisteinä ja arviointikäytännöt suunniteltu. Tallentaminen edellyttää opiskelijan vapaaehtoista ja nimenomaista suostumusta. Hylättyä suoritusta ei tallenneta. Oppilaitos vastaa ajantasaisista menettelyistä ja tietosuojainformaatiosta.
	Julkaisemista varten täydennä  ylläpitäjän päätös ja hyväksymispäivä; paikalliset yhteystiedot; toteutustavat ja valinnaisuus; opiskelijaksi ottaminen; turvallisuus- ja saavutettavuusjärjestelyt; arvioinnin vastuut; KOSKI-menettely ja suostumusprosessi.



11. Opiskeluhuolto, turvallisuus ja kriisitilanteet
Koulutuksen järjestäjä soveltaa toimintaansa koskevaa lainsäädäntöä ja omia turvallisuus-, pelastus-, yhdenvertaisuus-, tietosuoja- ja kriisisuunnitelmiaan. Ensiapu-, alkusammutus-, maasto- ja meriharjoituksiin tehdään toteutuskohtainen riskienarviointi. Osallistujille annetaan ennakkotiedot kuormituksesta, varusteista, esteettömyydestä, vakuutuksista, vastuista ja hätämenettelystä.
12. Malli paikalliselle toteutussuunnitelmalle
	Kenttä
	Täydennettävä tieto

	Opintojakso ja laajuus
	[nimi, op]

	Kohderyhmä ja lähtötaso
	[kuvaus]

	Aika ja paikka
	[lähi, verkko, maasto/meri]

	Vastuuhenkilöt ja kumppanit
	[opettaja, viranomainen, järjestö]

	Työmäärä
	[ohjattu / itsenäinen / näyttö, yhteensä 27 h per op]

	Osaamisen osoittaminen
	[näyttö ja täydentämisen tapa]

	Turvallisuus ja saavutettavuus
	[riskit, ohjeet, vaihtoehtoinen toteutus]

	Oppimateriaalit
	[ajantasaiset linkit ja paikalliset aineistot]



13. Keskeiset lähteet ja oppimateriaalit
· Opetushallitus: Vapaa sivistystyö sekä ePerusteet-palvelu, https://www.oph.fi/fi/koulutus-ja-tutkinnot/vapaa-sivistystyo ja https://eperusteet.opintopolku.fi/
· Opetushallitus: Vapaa sivistystyö KOSKI-palvelussa, päivitetty 9.1.2026, https://wiki.eduuni.fi/spaces/ophPPK/pages/210117877/
· Opetushallitus: Perusopetuksen opetussuunnitelman perusteet, https://www.oph.fi/fi/koulutus-ja-tutkinnot/perusopetuksen-opetussuunnitelman-perusteet
· Opetushallitus: Lukion opetussuunnitelmien perusteet, https://www.oph.fi/fi/koulutus-ja-tutkinnot/lukion-opetussuunnitelmien-perusteet
· Opetushallitus: Ammatillisten perustutkintojen yhteiset tutkinnon osat ja niiden uudistaminen, https://www.oph.fi/fi/koulutus-ja-tutkinnot/ammatillinen-koulutus
· Turvallisuuskomitea: Yhteiskunnan turvallisuusstrategia 2025 ja esitysaineisto, https://turvallisuuskomitea.fi/
· Huoltovarmuuskeskus: Suomeen kohdistuva sotilaallinen voimankäyttö ja huoltovarmuus -skenaario, 28.4.2026, https://www.huoltovarmuuskeskus.fi/
· https://nuortenakatemia.fi/materiaalit/tuntematon-tulevaisuus-2052-roolipeli/
· https://kylavara.fi/
· 72 tuntia: viranomaisten ja järjestöjen varautumissuositus kotitalouksille, https://72tuntia.fi/
· Suomi.fi: Varautuminen häiriö- ja kriisitilanteisiin, https://www.suomi.fi/oppaat/varautuminen
· MIELI Suomen Mielenterveys ry: kriisit, selviytyminen ja mielenterveyden ensiapu, https://mieli.fi/
· Punainen Risti: ensiapu- ja varautumisaineistot, https://www.punainenristi.fi/
· MPK: Arjen turvallisuus- ja varautumiskoulutukset, https://mpk.fi/
· SPEK ja pelastustoimi: alkusammutus, paloturvallisuus ja omatoiminen varautuminen, https://www.spek.fi/ ja https://pelastustoimi.fi/
· Kyberturvallisuuskeskus: kansalaisen kyberturvallisuusohjeet, https://www.kyberturvallisuuskeskus.fi/
· Finlex: perustuslaki, pelastuslaki, valmiuslaki ja puolustustilalaki, https://www.finlex.fi/
Linkkien ja säädösviittausten ajantasaisuus tarkistetaan ennen jokaista toteutusta.
Liite 1. ePerusteisiin vietävä tiivis koulutuskuvaus
Varautumisen Väylä on vapaan sivistystyön osaamisperusteinen koulutus, joka vahvistaa opiskelijan valmiuksia ymmärtää kokonaisturvallisuutta, varautua arjen häiriöihin, ylläpitää psyykkistä ja fyysistä toimintakykyä, arvioida tiedon luotettavuutta sekä toimia vastuullisesti yhteisön jäsenenä. Opiskelija tutustuu järjestö- ja vapaaehtoistoimintaan sekä järjestöjen ja viranomaisten yhteistyöhön. Koulutuksessa yhdistyvät tieto, käytännön harjoittelu, yhteisöllinen oppiminen ja oman toiminnan arviointi. Peruslaajuus on 6 opintopistettä, ja koulutus voidaan toteuttaa yhtenä kokonaisuutena tai kuutena erillisenä yhden opintopisteen opintojaksona.
Tiivistetyt osaamistavoitteet
· ymmärtää suomalaisen kokonaisturvallisuuden kokonaisuuden ja oman roolinsa
· toteuttaa omatoimisen varautumisen perustoimia
· vahvistaa omaa psyykkistä toimintakykyään ja tukee muita vastuullisesti
· arvioi tietoa ja tunnistaa vaikuttamisyrityksiä
· toimii yhteisöllisesti ja eettisesti sekä tuntee järjestö- ja vapaaehtoistoiminnan mahdollisuuksia
· ymmärtää fyysisen toimintakyvyn merkityksen ja toimii turvallisesti käytännön varautumisharjoituksessa

